Deċiżjoni tal-Kunsill
tat- 12 ta' Lulju 2005
dwar il-konklużjoni ta’ ftehim bejn il-Komunità Ewropea u l-Gvern ta’ l-Ukraina fuq il-kummerċ f’ċerti prodotti ta’ l-azzar
(2005/638/KE)
IL-KUNSILL TA' L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 133, flimkien ma’ l-Artikolu 300 (2), tiegħu,
Wara li kkunsidra l-proposta mill-Kummissjoni,
Billi:
(1) Il-Ftehim ta' Assoċjazzjoni u Koperazzjoni bejn il-Komunitajiet Ewropej u l-Istati Membri tagħhom u l-Ukraina [1] daħal fis-seħħ fl- 1 ta' Marzu 1998.
(2) L-Artikolu 22(1) tal-Ftehim ta’ Assoċjazzjoni u Koperazzjoni jipprovdi li kummerċ ta' ċerti prodotti ta’ l-azzar għandu jkun regolat mit-Titolu III, ħlief l-Artikolu 14 tiegħu, u mid-disposizzjonijiet ta' Ftehim.
(3) Għas-snin 1995 sa 2001, il-kummerċ f’ċerti prodotti ta’ l-azzar kien soġġett għal Ftehim bejn il-Partijiet, u fl-2002, l-2003 u sad- 19 ta’ Novembru 2004 għal arranġamenti speċifiċi. Ftehim ulterjuri kien konkluż fid- 19 ta’ Novembru 2004 li jkopri l-perjodu li jwassal sal- 31 ta' Diċembru 2004. Ftehim ġdid li jkopri l-perjodu li jwassal sal- 31 ta’ Diċembru 2006 kien negozjat bejn il-Partijiet.
(4) Il-Ftehim għandu jiġi approvat,
IDDEĊIEDA KIF ĠEJ:
Artikolu 1
Il-Ftehim bejn il-Komunità Ewropea u l-Gvern ta’ l-Ukraina f’dak li għandu x’jaqsam mal-kummerċ ta’ ċerti prodotti ta’ l-azzar huwa hawnhekk approvat f’isem il-Komunità.
It-test tal-Ftehim huwa anness ma' din id-Deċiżjoni.
Artikolu 2
Il-President tal-Kunsill huwa hawnhekk awtorizzat li jaħtar il-persuna/persuni li jkollhom is-setgħa li jiffirma/jiffirmaw il-Ftehim sabiex jorbot lill-Komunitá.
Magħmul fi Brussel, nhar it- 12 ta’ Lulju 2005.